BCP คาดกำไร 2Q/58 สูงสุดในรอบ 3 ปีโบรกฯมองฐานะการเงินแข็งแกร่งแนะซื้อ
BCP คาดการณ์กำไรสุทธิไตรมาส 2/58 ของ BCP ไว้ที่ 2.5 พันล้านบาท สูงสุดในรอบ 3 ปี ผลักดันโดยค่าการกลั่นที่ดีขึ้น ทั้งนี้ราคาหุ้น BCP ซื้อขายที่ P/E ปี 58-59 ต่ำเพียง 10 และ 9 เท่า ฐานะการเงินแข็งแกร่งด้วย Net gearing ที่ต่ำ 0.4 เท่าในสิ้นปี 58 และให้ Dividend Yield ที่ดี 3.9% และ 4.5% ตามลำดับ
23 ก.ค. 2558

บล.ดีบีเอสฯ ระบุในบทวิเคราะห์วันนี้ (23 ก.ค.) ว่า บริษัท บางจากปิโตรเลียม จำกัด (มหาชน) หรือ BCP คาดการณ์กำไรสุทธิไตรมาส 2/58 ของ BCP ไว้ที่ 2.5 พันล้านบาท สูงสุดในรอบ 3 ปี ผลักดันโดยค่าการกลั่นที่ดีขึ้น และมีกำไรจากสต็อกเล็กน้อย (จากขาดทุนในสต็อกช่วงไตรมาส1/58) ซึ่งหากกำไรออกมาดีอย่างที่คาด ก็มีโอกาสที่เราจะปรับเพิ่มประมาณการกำไรสุทธิปีนี้ขึ้น
ทั้งนี้คาดการณ์กำไรครึ่งหลังปี 58 คิดเป็น 74% ของประมาณการทั้งปีในปัจจุบัน สำหรับคาดการณ์แนวโน้มราคาน้ำมันและค่าการกลั่นที่อ่อนลงในครึ่งหลังปี 58 มีผลต่อผลประกอบการบริษัท แต่จะไม่ย่ำแย่มากเหมือนในครึ่งหลังปี 57 และบริษัทมีรายได้ที่แน่นอนจากธุรกิจโรงไฟฟ้าแสงอาทิตย์ช่วยหนุนด้วย (คาด EBITDA ของธุรกิจโรงไฟฟ้าเท่ากับ 718 ล้านบาท คิดเป็น 15% ของทั้งหมด) แนะนำซื้อ BCP โดยให้ราคาพื้นฐาน 39 บาท
ทั้งนี้ราคาหุ้น BCP ซื้อขายที่ P/E ปี 58-59 ต่ำเพียง 10 และ 9 เท่า ฐานะการเงินแข็งแกร่งด้วย Net gearing ที่ต่ำ 0.4 เท่าในสิ้นปี 58 และให้ Dividend Yield ที่ดี 3.9% และ 4.5% ตามลำดับ